Imtella' Ottubru 30, 2021 Il-kwistjoni tal-assi Libjani maqbuda f'Malta reġgħet tqajmet għad-diskussjoni bil-Prim Ministru Libjan Abdulhamid Dbeibah juri li l-fehma li dawn qatt mhu se jirritornaw fit-territorju Libjan. Madanakollu maċ-ċentru tal-aħbarijiet il-Ministru għall-Affarijiet Barranin Evarist Bartolo għamilha ċara li Malta m'għandha l-ebda intenzjoni li żżomm dawn il-flus iżda trid tonora obbligi legali nkluż dawk tan-Nazzjonijiet Magħquda. Ishma f'kumpaniji u flus f'banek lokali b'valur li jiżboq il-€200 miljun. €1 biljun f'dinari Libjani stampati mingħajr permess tal-Bank Ċentrali maqbuda fil-Port Ħieles li kienu fi triqithom għal Ġeneral Khalifa Haftar. Dawn huma fost l-assi Libjani ffriżati f'Malta/ Għalkemm Malta kemm-il darba tenniet ir-rieda li troddhom lura, il-Prim Ministru għall-Għaqda Nazzjonali tal-Libja Abdulhamid Dbeibah reġa qajjem għad-diskussjoni din il-kwisjtoni waqt laqgħa fi Tripli u stqarr li l-flejjes maqbuda Malta, it-Tuneżija u l-Belġju qatt mhu se jiġu rilaxxati biex jibbenefikaw minnhom il-Libjani. F'kummenti maċ-Ċentru tal-Aħbarijiet, il-Ministru għall-Affarijiet Barranin u Ewropej Evarist Bartolo tenna r-rieda ta' Malta li dawn il-flejjes jgħaddu għand il-poplu Libjan u spjega li l-kwistjoni għandha bosta elementi li wieħed irid jikkunsidra, b'mod speċjali legali. "Aħna m'għandna l-ebda interess li nieħdu flus li mhux tagħna. Tant hu veru li meta qbadna biljuni ta' dinari biex imorru fin-naħa tal-Lvant żammejnihom. Stajna qridnihom imma aħna għedna dawk huma tal-poplu Libjan żgur li ma rridux flus li mhux tagħna". "Fil-kwistjoni tal-flus iffriżati hawn hemm flus li huma b'sanzjonijiet tan-Nazzjonijiet Maqgħuda u hemm minnhom li huma kkontestati mill-Qorti għax il-Gvern Libjan jgħid li huma tiegħu, werrieta ta' Gaddafi jgħidu li huma tagħhom u allura dik irridu nistennew id-deċiżjoni tal-Qorti". Fil-fatt nofs dawn il-flus huma tar-raba' wild ta' Muammar Gaddafi, Mutassim, eks konsulent tas-sigurtà nazzjonali Libjana bil-werrieta jitolbu il-€100 miljun. Iżda xahrejn 'il bogħod mill-elezzjonijiet l-attenzjoni qed iddur fuq iben ieħor ta' Gaddafi, Saif Al-Islam Gaddafi, b'indikazzjonijiet ċari li dan se jikkontesta l-elezzjonijiet ta' Diċembru li ġej. Fil-fatt, ir-rivista Jeune Afrique irraportat li Saif Al-Islam issiġilla s-servizzi tan-negozjant Franċiż Alġeriż Al-Tayeb Ben Abdel Rahman biex jgħinu fil-kampanja elettorali. Għalkemm il-kandidaturi se jitħabbru fil-ġimgħat li ġejjin hemm mistoqsijiet ukoll dwar jekk l-elezzjonijiet isirux minħabba l-qafas legali. Dan is-suġġett tqajjemm il-ġimgħa l-oħra fi Tripli fl-ewwel konferenza għall-istabbiltà fil-Libja. Il-Ministru Evarist Bartolo qal ma' dan l-istazzjon li waqt li l-elezzjonijiet mhux se jsolvu kollox mingħajrhom is-sitwazzjoni se tmur għall-agħar peress li mhux mingħajr awtorità leġittima huwa impossibli li jingħaqdu l-istituzzjonijiet militari, finanzjarji u politiċi. Anke l-kelliem tal-Partit Nazzjonalista għall-Affarijiet Barranin Carmelo Mifsud Bonnici, fi stqarrija maħruġa wara li saret din il-laqgħa, qabel li huwa favur it-tisħiħ u l-iżvilupp sħiħ tal-pajjiż u tal-poplu Libjan fi proċess demokratiku u maqbul biex titħares is-sovranità, l-indipendenza u l-integrità territorjali mingħajr il-ħtieġa ta' forzi militari barranin u mingħajr l-użu ta' aktar armamenti.